Ο **Τόμας Σατοράνσκι** (τσεχικά: Tomáš Satoranský), (Πράγα, 30 Οκτωβρίου 1991) είναι Τσέχος διεθνής καλαθοσφαιριστής. Έχει ύψος 2.01 μέτρων και παίζει κυρίως ως πόιντ γκαρντ, ωστόσο αγωνίζεται επίσης ως σούτινγκ γκαρντ και σμολ φόργουορντ στην ισπανική Μπαρτσελόνα. Μπασκετικό του πρότυπο αποτελεί ο Δημήτρης Διαμαντίδης.

Επαγγελματική σταδιοδρομία
--------------------------

### Ευρώπη

Από το 2007 έως το 2009 ο Σατοράνσκι έπαιξε για την ΟΣΚ Πράχα.

Το 2009, υπέγραψε συμβόλαιο με την ΚΒ Σεβίλλης της Λίγα ΑΣΒ, όπου αγωνίστηκε εκεί για πέντε σεζόν. Επελέγη στον δεύτερο γύρο του ντραφτ του ΝΒΑ (32η συνολικά), για τους Ουάσινγκτον Ουίζαρντς. Έπαιξε στο καλοκαιρινό πρωτάθλημα του ΝΒΑ το 2012. 

Tον Ιούλιο του 2014 ο Σατοράνσκι υπέγραψε συμβόλαιο με την Μπαρτσελόνα. Στην ισπανική ομάδα έμεινε δυο χρόνια κατακτώντας το Σούπερ Καπ Ισπανίας το 2015. Τον Ιούλιο του 2016 εντάχθηκε στο ΝΒΑ.

### ΝΒΑ

Στις 21 Ιουλίου 2016 ο Σατοράνσκι υπέγραψε με τους Ουάσινγκτον Ουίζαρντς. Στις 1 Δεκεμβρίου 2017 σκόραρε 17 πόντους σε νίκη εναντίον των Ντιτρόιτ Πίστονς με 109-91. Στις 3 Φεβρουαρίου του 2018 σκόραρε 19 πόντους σε νίκη εναντίον των Ορλάντο Μάτζικ με 115-98. Μια εβδομάδα αργότερα σκόραρε 25 πόντους σε νίκη εναντίον των Σικάγο Μπουλς με 101-90. Στις 11 Ιανουαρίου 2019 σκόραρε 18 πόντους, έκανε 12 ριμπάουντ και 10 ασίστ σε νίκη εναντίον των Μιλγουόκι Μπακς με 113-106. Τη σεζόν 2018-19, μέτρησε 8,9 πόντους και 5,0 ασίστ. Αποχώρησε το 2019, μετά από τρία χρόνια στην ομάδα.

Στις 6 Ιουλίου 2019 ο Σατοράνσκι υπέγραψε με τους Σικάγο Μπουλς.  Στις 6 Ιανουαρίου 2020, είχε 11 πόντους, 5 ριμπάουντ και έκανε ατομικό ρεκόρ στις ασίστ με 14, κόντρα τους Μάβερικς (ήττα 110-118). Τη σεζόν 2019-20 σε 65 αγώνες (64 ως βασικός), μέτρησε 9,9 πόντους, 5,4 ασίστ, 3,9 ριμπάουντ και 1,2 κλεψίματα κατά μέσο όρο, πραγματοποιώντας σε όλους τους τομείς τους καλύτερους μέσους όρους της καριέρας του στο ΝΒΑ. Τη σεζόν 2020-21 σε 58 αγώνες (18 ως βασικός), είχε 7,7 πόντους, 4,7 ασίστ, 2,4 ριμπάουντ και 0,7 κλεψίματα κατά μέσο όρο.

Στις 8 Αυγούστου 2021, κατέληξε ως ανταλλαγή στην ομάδα των Νιου Ορλίνς Πέλικανς. Στους Πέλικανς είχε 32 συμμετοχές με 2,8 πόντους και 2,5 ασίστ μέσο όρο στο ενεργητικό του. 

Στις 9 Φεβρουαρίου 2022, αποτέλεσε μέρος ανταλλαγής μεταξύ τριών ομάδων και πέντε παικτών και καταλήγοντας στους Σαν Αντόνιο Σπερς. Με τους Σπερς αγωνίστηκε σε έναν μόλις αγώνα.

Στις 28 Φεβρουαρίου 2022, επέστρεψε στους Ουάσινγκτον Ουίζαρντς. Για την σεζόν 2021-22, ο Σατοράνσκι πήρε 470.000 δολάρια από τους Ουίζαρντς και σε 55 ματς είχε 3,6 πόντους και 3,3 ασίστ.

Σε σύνολο 388 αγώνων στο ΝΒΑ (182 ως βασικός), ο Σατοράνσκι μέτρησε 6.9 πόντους και 4.2 ασίστ

### Επιστροφή στην Ευρώπη

Στις 4 Ιουλίου 2022, ανακοινώθηκε πως μετά από έξι χρόνια επιστρέφει στην Μπαρτσελόνα με τετραετές συμβόλαιο. Στις 20 Ιουνίου 2023, κατέκτησε το Πρωτάθλημα Ισπανίας, αφού η Μπαρτσελόνα νίκησε στη σειρά των τελικών την Ρεάλ Μαδρίτης 3-0.

Εθνική ομάδα
------------

Ο Σατοράνσκι έχει παίξει σε όλες τις ηλικιακές ομάδες της Τσεχίας. Στην ανώτερη ομάδα αγωνίστηκε για πρώτη φορά το 2009 στα προκριματικά του Ευρωμπάσκετ. Το 2010, έπαιξε στο Ευρωμπάσκετ Κ20. Επίσης έπαιξε με την ανώτερη ομάδα στα Ευρωμπάσκετ 2013 και 2015. Αγωνίστηκε στο Ευρωμπάσκετ 2017 και στο Παγκόσμιο Κύπελλο του 2019, στην πρώτη εμφάνιση της χώρας του στο πρωτάθλημα, όντας ένας από τους κορυφαίους της ομάδας. Ήταν παρών στο Προολυμπιακό Τουρνουά του Καναδά το 2021, όπου με τις εμφανίσεις του βοήθησε την Τσεχία να προκριθεί στους Ολυμπιακούς Αγώνες του Τόκιο, κερδίζοντας στον τελικό του τουρνουά την Εθνική Ελλάδας. Μάλιστα ο ίδιος ανακηρύχθηκε MVP του τουρνουά. Αγωνίστηκε στους Ολυμπιακούς Αγώνες του Τόκιο, όντας ο σημαιοφόρος της Τσεχίας στην Τελετή Έναρξης, μαζί με την τενίστρια, Πέτρα Κβίτοβα. Αγωνίστηκε στο Ευρωμπάσκετ 2022, φτάνοντας μέχρι τους 16, όπου η Τσεχία αποκλείστηκε από την Εθνική Ελλάδας. Ο ίδιος ωστόσο πραγματοποίησε ρεκόρ, αφού στον αγώνα μοίρασε 17 ασίστ που είναι ο μεγαλύτερος αριθμός ασίστ σε έναν αγώνα στην ιστορία της διοργάνωσης.

Το 2020, μετά από ψηφοφορία στον ιστότοπο της Παγκόσμιας Ομοσπονδίας Καλαθοσφαίρισης, βρέθηκε στην καλύτερη πεντάδα της Εθνικής Ομάδας Τσεχίας των τελευταίων δυο δεκαετιών (2000-2020) ετών σε Ευρωμπάσκετ.

Τίτλοι-Διακρίσεις
-----------------

### Συλλογικοί

#### Μπαρτσελόνα

* Πρωτάθλημα Ισπανίας: (2023)
* Σούπερ Καπ Ισπανίας: (2015)

### Ατομικοί

* Πιο θεαματικός παίκτης του Πρωταθλήματος Ισπανίας: (2016)
* Δεύτερη Καλύτερη πεντάδα του Πρωταθλήματος Ισπανίας: (2016)
* MVP του μήνα στο Πρωτάθλημα Ισπανίας: (Απρίλιος 2016)
* 5x Τσέχος παίκτης της χρονιάς: (2013, 2014, 2015, 2018, 2019)
* Καλύτερη πεντάδα στη εικοσαετία 2000-2020 σε Ευρωμπάσκετ για την Εθνική Τσεχίας: (2020)

Παραπομπές
----------

1. ↑  «Σατοράνσκι στο Eurohoops: "Μικρός παρακολουθούσα βίντεο με στιγμιότυπα του Διαμαντίδη" (video)». *Eurohoops*. 27 Μαΐου 2020. Ανακτήθηκε στις 4 Ιουνίου 2020.
2. ↑  «Satoranský je čtvrtým Čechem v NBA. Jde do Washingtonu za Veselým — iDNES.cz». Ανακτήθηκε στις 29 Ιουνίου 2012.
3. ↑  «FC Barcelona lands guard Satoransky». *Euroleague.net*.. Ανακτήθηκε στις 11 July 2014.
4. ↑  «Tomas Satoransky leaves FC Barcelona Lassa». fcbarcelona.com. 4 Ιουλίου 2016. Ανακτήθηκε στις 8 Ιουλίου 2016.
5. ↑  Ιουλ. 2016 22:55, Επιμέλεια: Αλέξανδρος Τρίγκας Δημοσίευση: 03. «Στους Ουάσινγκτον Ουίζαρντς ο Σατοράνσκι». *www.sport24.gr* (στα Αγγλικά). Ανακτήθηκε στις 4 Ιουνίου 2020.
6. ↑  «Morris, Satoransky lead Wizards to 109-91 rout of Pistons». *ESPN.com*. 1 Δεκεμβρίου 2017. Ανακτήθηκε στις 2 Δεκεμβρίου 2017.
7. ↑  «Porter, Wizards ease to 115-98 victory over Magic». *ESPN.com*. 3 Φεβρουαρίου 2018. Ανακτήθηκε στις 4 Φεβρουαρίου 2018.
8. ↑  «Tomas Satoransky scores 25, Wizards beat Bulls 101-90». *ESPN.com*. 10 Φεβρουαρίου 2018. Ανακτήθηκε στις 11 Φεβρουαρίου 2018.
9. ↑  «Beal scores 32, Wizards top Giannis-less Bucks 113-106». *ESPN.com*. 11 Ιανουαρίου 2019. Ανακτήθηκε στις 11 Ιανουαρίου 2019.
10. ↑  «Τόμας Σατοράνσκι: Γίνεται "ταύρος"!». *Eurohoops*. 1 Ιουλίου 2019. Ανακτήθηκε στις 4 Ιουνίου 2020.
11. ↑  «Pelicans acquire Tomáš Satoranský and Garrett Temple». *New Orleans Pelicans* (στα Αγγλικά). Ανακτήθηκε στις 17 Ιανουαρίου 2022.
12. ↑  «NBA: Στους Μπλέιζερς ο Ινγκλς, ο Σατοράνσκι στους Σπερς | Gazzetta». *www.gazzetta.gr*. Ανακτήθηκε στις 10 Φεβρουαρίου 2022.
13. ↑  «Ουίζαρντς: Ο Τόμας Σατοράνσκι επέστρεψε στην πρωτεύουσα». *Eurohoops*. 1 Μαρτίου 2022. Ανακτήθηκε στις 1 Μαρτίου 2022.
14. ↑  «Μπαρτσελόνα: Επίσημη η μεγάλη επιστροφή του Τόμας Σατοράνσκι με τετραετές συμβόλαιο! (Pic)». *Eurohoops*. 4 Ιουλίου 2022. Ανακτήθηκε στις 4 Ιουλίου 2022.
15. ↑  «Ρεάλ - Μπαρτσελόνα 82-93: Oι Καταλανοί το σήκωσαν με... σκούπα μέσα στη Μαδρίτη (vids) | Gazzetta». *www.gazzetta.gr*. Ανακτήθηκε στις 20 Ιουνίου 2023.
16. ↑  EuroBasket 2015 player profile
17. ↑  Tomas SATORANSKY (CZE).
18. ↑  «Σατοράνσκι, το σημείο αναφοράς των Τσέχων (video)». *www.novasports.gr*. Ανακτήθηκε στις 4 Ιουνίου 2020.
19. ↑  «Επιβλητική Τσεχία μας έστειλε σπίτι και πάει… Τόκιο! (videos)». *Eurohoops*. 5 Ιουλίου 2021. Ανακτήθηκε στις 5 Ιουλίου 2021.
20. ↑  «Σημαιοφόρος της Τσεχίας στο Τόκιο ο Σατοράνσκι». *SDNA*. 23 Ιουλίου 2021. Ανακτήθηκε στις 17 Ιανουαρίου 2022.
21. ↑  «Η βραδιά-ρεκόρ του Σατοράνσκι με 17 ασίστ κόντρα στην Ελλάδα (vid)». *SDNA*. 12 Σεπτεμβρίου 2022. Ανακτήθηκε στις 12 Σεπτεμβρίου 2022.
22. ↑  Room, Press. «EuroBasket: Η Τσεχική Dream Team της τελευταίας εικοσαετίας (pic)». *Super Basket*. Ανακτήθηκε στις 14 Σεπτεμβρίου 2020.